
PENGHARGAAN 


Dengan nama Allah yang Maha Pemurah lagi Maha 
Mengasihani. Kesejahteraan dan penghormatan buat 
Baginda Rasul Muhammad s.a.w., ahli keluarganya, para 
sahabatnya, serta sekalian yang menurutinya sehingga 
Hari Perhitungan. 

Karya terjemahan yang berada dalam tangan kamu 
ini mula-mula ditekuni dalam naskhah asalnya “The Art of 
Logical Thinking”. Hasil usaha pemikir merangkap ahli 
ekonomi William Walker Atkinson ini diterbitkan pada 
awal kurun ke-20. Karya pemikir ini mulai kuhadamkan 
pada tahun 2015, sewaktu melalui rotasi klinikal Psikiatri 
dan Kesihatan Mental sebagai pelajar perubatan. 

Dalam rotasi klinikal ini, aku menemui satu hal yang 
cukup menarik - kesemua pesakit mental rata-rata 
menyalahkan pegawai polis bagi keberadaan mereka di 
wad mental. Dan cerita mereka bunyinya, pada hematku 
waktu itu, begitu meyakinkan. Cubaan pihak berkuasa 
untuk memudahkan tugas barangkali, hantar saja mereka 
ke wad ‘untuk tindakan selanjutnya’. 

Setelah menemuramah tidak kurang daripada 20 
pesakit dan kesemuanya seakan menyalahkan pihak polis, 
aku merasakan hal ini begitu janggal. Bahkan melucukan! 
Aku pulang ke rumah dan membaca semula teks Psikiatri 
moden. Selepas itu barulah aku temui apa yang telah 

dikenalpasti sebagai respon mental terhadap sesuatu 
tekanan. Ia dinamakan ‘Mekanisme Pertahanan Stress.’ 

Apa yang lebih menarik dalam hal ini bukanlah 
betapa bagusnya penceritaan pesakit-pesakit mental ini, 
tetapi bagaimana aku berfikir dalam menanggapi 
pengkisahan mereka. Tentu sekali ada pusingan-pusingan 
tertentu dalam plot pengkisahan mereka ke wad, yang 
pastinya gagal aku kesan. Dari situlah aku mula meneliti 
dengan cermat prinsip-prinsip pemikiran logikal melalui 
tulisan yang bakal kamu nikmati di sini. 

Kamu tahu bab apakah yang membuatkan aku jatuh 
hati dengan karya yang satu ini? Bab terakhir; Falasi. 

Barangkali akan ada yang bertanya; Mengapa perlu 
diterjemahkan buku ini? Ya, aku sendiri mempersoalkan 
diriku sebelum memulakan penterjemahan ini. Ia bukan 
hal yang remeh. 

Jawapanku dua. Pertamanya bagi meluaskan capaian 
sastera logikal kepada masyarakat yang berbahasa Melayu 
sebagai bahasa utama. Bukan sahaja di Malaysia, bahkan 
sebolehnya di Indonesia, Brunei, dan Singapura. Bukan 
semua kita mahir berbahasa Inggeris, tetapi semua kita 
memerlukan pemikiran logikal. Membaca karya sebegini 
pastinya lebih mudah jika disampaikan dalam bahasa 
ibunda, tidak begitu? 

Keduanya , meski seseorang itu mahir berbahasa 
Inggeris, proses berfikir dan segala teknik penaakulan yang 
ada adalah hanya benar-benar berkesan jika diungkapkan 
dalam bahasa yang dikuasai pembaca dengan cemerlang. 
Syeikh Ahmed Deedat dalam siri jelajahnya pernah 

menukil kata-kata seorang ahli psikologi - “/ am English 
because I dream in English and I swear in English!” Jika kamu 
bermimpi dalam Bahasa Melayu dan bersumpah dalam 
Bahasa Melayu, buku ini untuk kamu. 

Dedikasi istimewa buat kedua ibu bapaku, Abd Rani 
bin Hodri dan Norhayati binti Yahya atas dorongan 
semangat dan kepercayaan kepadaku hingga lengkap 
sempurna karya terjemahan ini. Juga buat guru Bahasa 
Melayuku, Ustazah Zalina Ali yang cukup berdedikasi 
sehingga aku dapat menggunakan bahasa Melayu dengan 
baik. Tidak dilupakan guru-guruku yang lain dengan 
keringat dan doanya membawaku tiba di mana aku berdiri 
hari ini. 

Tidak dilupakan kepada pengasas Baytul Hikma 
saudara Naseer Sobree atas kesediaan menerima 
manuskrip daripadaku meski tidak punya pengalaman 
menulis secara serius. Sekalung penghargaan juga buat 
sahabat-sahabat panel perterjemah Baytul Hikma yang 
tanpa bosan melayan soalan-soalan rambangku sehingga 
penterjemahan ini lebih kemas. Segala kebaikan yang 
terbit daripadanya kuhadiahkan buat kesemua insan-insan 
ini. 

Akhir sekali, aku usulkan tulisan ini buatmu. Selamat 
membaca “Seni Pemikiran Logikal; atau Undang-undang 
Penaakulan.” Kamu akan bertaakul dengan cahaya yang 
terang. 

Wahai Allah terimalah. 

Harith Abd Rani 

21 Mac 2018/4 Rajab 1439 
Masjid Jamek Kg. Baru 
Kuala Lumpur, Malaysia 

MU QADDIMAH 


“Menjadi ahli logik yang baik adalah jauh lebih 
berharga daripada menjadi atlet yang baik; kerana 
logik mengajar kita bagaimana bertaakul dengan 
betul, dan penaakulan memberikan kita 
pengetahuan, dan pengetahuan seperti kata Lord 
Bacon adalah kuasa.” - Jevons 


Logik merupakan kaedah yang benar bagi proses 
bertaakul, iaitu proses menggunakan akal. Ia bertujuan 
menghasilkan pengetahuan yang benar daripada sekadar 
anggaran-anggaran kepada teori dan undang-undang 
tertentu. 

Serumit manapun suatu lontaran fikiran, ia bermula 
dengan konsep-konsep kecil. Konsep-konsep ini hanya 
wujud dalam minda. Apabila diungkapkan, ia terzahir 
sebagai terma. Terma atau perkataan adalah batu asas 
dalam pembinaan konsep yang lebih besar dan rumit, 
digunakan sebagai bahan mentah pertukaran idea sesama 
manusia dan dalam minda seseorang yang berfikir. Seperti 
yang akan kamu lihat selepas ini, subjek terma akan 
dibahaskan dengan mendalam sehingga bab ini menjadi 
yang terpanjang dalam buku ini. Contoh mudah bagi 

terma antaranya ialah ‘langit’. Kamu punyai idea tertentu 
berkaitan ‘langit’; apabila diucapkan dengan terma yang 
benar, barulah ia menjadi jelas bagi orang lain akan apa 
yang cuba kamu sampaikan. 

Apabil satu terma dijalinkan dengan terma yang lain, 
ia membentuk unit baru yang dinamakan sebagai unjuran. 
Unjuran dalam bentuk logikal sekurang-kurangnya dibina 
dengan dua terma bersama atau tanpa satu kata hubung 
antara kedua-duanya. “Langit itu berubah-ubah warna” 
merupakan satu unjuran positif. Ia bersifat mengesahkan 
sesuatu dengan kata hubung ‘itu’. “Langit itu tidak kekal 
biru” juga merupakan unjuran, cuma saja ia bersifat 
negatif atau menafikan. Dua contoh mudah ini meski 
kelihatan ringkas dan (barangkali) membosankan, 
menguasai perbezaan antara kedua-duanya akan 
membawa kamu kepada unit ketiga dalam Logik iaitu - 
Silogisme. 

Jika jalinan dua terma yang benar menghasilkan satu 
unjuran, dua unjuran yang benar menghasilkan satu 
silogisme. Dalam proses inilah anjakan penaakulan 
berlaku. Daripada dua fakta yang sedia diketahui, fakta 
ketiga dijangkau oleh minda lalu terhasillah satu 
kesimpulan baru. Jika detik eureka berlaku kepada kamu, ia 
akan berlaku dalam fasa ini. Kamu akan dapat 
menghargai hal ini dengan lebih baik apabila kamu 
sampai kepada bab berkaitan satu anjakan istimewa; aku 
terjemahkan ia sebagai ‘penerkaan’. Ambil saja contoh 
sebelum ini “Langit itu berubah-ubah warna.” Katakan 
pada satu hari kamu mengetahui bahawa “setiap medium 

yang berubah-ubah warna itu hakikatnya membiaskan 
cahaya,” maka apakah yang dapat kamu simpulkan? 

“Langit itu hakikatnya membiaskan cahaya!” 

Ini merupakan kesimpulan yang tidak dapat 
dielakkan, bahkan ia wajar diraikan. Kamu telah berjaya 
bertaakul dengan sendiri. Kamu berdeduksi! Inilah yang 
ingin dicapai dalam Logik, berani bertaakul secara jujur 
dan kendiri. Jika kesimpulan ini diteruskan, kamu akan 
mencapai kesimpulan-kesimpulan yang begitu 
mengghairahkan, pastinya mencerahkan. 

Bagaimanapun keupayaan Logik ini dapat 
disalahgunakan. Jika ia dilakukan tanpa sedar, kamu 
hakikatnya bermain dengan falasi. Dilakukan dengan 
penuh kesedaran, kamu benar-benar melakukan jenayah 
intelektual purba; kita menamakannya Sofisme. Jika Plato 
masih ada, kamu akan diperangi habis-habisan. 

Sebelum diteruskan pembacaan ini, ikhlaskanlah 
niatmu. Nescaya kebenaran akan menjadi temanmu, dan 
kebatilan menjadi musuh tabiimu. Dan dengan kebenaran 
itu - Setialah. 

BAB 

1 


Taakul 


Taakul ditakrifkan sebagai: “Suatu tindakan, proses atau 
seni menggunakan fakulti akal; tindakan atau fakulti 
tertentu dalam mengaplikasi akal fikiran dalam berhujah; 
suatu penghujahan, pewarasan; upaya berfikir; pertikaian, 
perbincangan, penghujahan.” Stewart berkata: 
“Perkataan taakul (reason) itu sendiri tidak berapa tepat. 
Dalam perbualan biasa yang popular ia memberi 
gambaran suatu upaya di mana kita dapat membezakan 
kebenaran daripada kebatilan, yang betul daripada yang 
salah, yang mana daripadanya kita dapat menggabungkan 
beberapa cara demi mencapai sesuatu tujuan.” 

Dengan menggunakan keupayaan bertaakul ini kita 
membandingkan objek-objek yang dihidangkan kepada 
minda dalam bentuk amatan deria atau konsep-konsep, 


lalu menjadikan ‘bahan mentah’ fikiran tersulam kepada 
fabrik minda yang dipanggil idea kebenaran abstrak atau 
umum. Brooks berkata “Kuasa minda untuk berfikir inilah 
yang memberikan kita apa yang disebut sebagai pengetahuan 
pemikiran, yang berbeza daripada pengetahuan pengamatan. Ia 
boleh dianggap sebagai arkitek mental bagi sekalian 
keupayaan yang lain; ia mentransformasi bahan yang 
diberikan oleh deria-deria tertentu... kepada suatu produk 
yang baharu, lalu ia membina binaan suci ilmu dan 
falsafah.” Autoriti yang sama menambah: 

Produk tersebut ada dua, idea dan pemikiran. Idea 
ialah produk mental yang diterjemahkan ke dalam 
perkataan tanpa membawa sebarang unjuran; 
pemikiran pula ialah produk mental yang mengikat 
perkaitan antara dua idea atau lebih. Idea itu ada dua 
kelas; idea abstrak dan idea umum. Pemikiran juga 
ada dua kelasnya; pemikiran yang terkait dengan 
kebenaran bersandaran dan pemikiran yang terkait 
dengan kebenaran asasi. Dalam kebenaran 
bersandaran, kita mempunyai fakta-fakta, sabitan 
langsung, kebenaran umum berkaitan hukum-hukum dan 
sebab-sebab yang kesemuanya berkembang daripada 
fakta-fakta tertentu; dalam kebenaran asasi kita 
mempunyai aksiom, atau kebenaran yang benar- 
dengan-dirinya, dan kebenaran yang terhasil 
daripadanya melalui proses penaakulan, dipanggil 
sebagai teorem. 

Dalam mengajak kamu para pembaca untuk 
mempertimbangkan proses penaakulan ini, kami teringat 
kepada satu cerita lama daripada persembahan Moliere di 


9 


mana salah seorang wataknya melahirkan rasa takjub 
apabila menyedari bagaimana dirinya “telah berprosa 
selama 40 tahun tanpa mengetahuinya.” Hal ini adalah 
persis kata-kata Jevon yang menyebut: 

99 daripada 100 orang boleh jadi terkejut apabila 
menyedari bagaimana mereka telah mengubah 
unjuran-unjuran, silogisme, tersungkur ke dalam 
paralogisme, merangka hipotesis, dan membuat 
klasifikasi berdasarkan genus dan spesies. Jika ditanya 
adakah mereka ahli logik, kemungkinan mereka akan 
katakan, “Tidak!” Mereka adalah separa benar; 
kerana saya percaya sejumlah besar golongan 
terpelajar tidak mempunyai idea yang jelas apakah 
itu logik. Bagaimanapun setiap manusia pastinya 
seorang yang logik dalam bentuk tertentu sejak dia 
mula bercakap lagi. 

Jadi dalam mengajak kamu untuk 
mempertimbangkan proses panaakulan ini kami tidaklah 
menganggap kamu tidak pernah bertaakul - bahkan 
sebaliknya kami amat menyedari bahawa kamu telah pun 
bertaakul sepanjang umur dewasa kamu dalam urusan 
dengan orang lain. Ini bukanlah persoalannya. Meski 
setiap orang bertaakul, hakikatnya majoriti bertaakul 
secara salah. Ramai manusia bertaakul dalam jalur yang 
jauh daripada cara yang benar dan saintifik, dan 
mendapat kesan buruk disebabkannya. Sebahagian 
penulis menyebut majoriti manusia tidak mampu untuk 
bertaakul dengan baik meski sedikit, dengan mengambil 
bukti daripada idea-idea tidak masuk akal yang diterima 
oleh manusia ramai. Para penulis ini barangkali sedikit 

radikal dalam memberikan pandangan, tetapi kerap kali 
kita dikejutkan betapa khalayak umum ini tidak berupaya 
menterjemahkan fakta dan gambaran tertentu. Kelompok 
massa menerima idea yang paling tidak masuk akal 
sebagai kebenaran, hanya kerana ia diungkapkan oleh 
pihak yang berautoriti. Idea yang paling tidak logik 
diterima tanpa pertikaian atau semakan, dengan syarat ia 
dinyatakan secara formal dan serius. Kita menemui 
dengan banyaknya taklid buta kepada idea tidak logik ini 
terutama dalam bidang agama dan politik. Ungkapan 
para pemimpin semata-mata sudah kelihatan cukup untuk 
menjadikan pengikut yang ramai ini akur. 

Untuk bertaakul dengan betul, tidaklah cukup untuk 
seseorang itu sekadar mempunyai daya fikir yang baik. 
Seorang atlet boleh saja mempunyai kadaran tubuh yang 
bagus, sosok tubuh yang baik, dan otot-otot yang 
berpadanan, tetapi dia tidak boleh berharap untuk 
mampu menyaingi atlet lain sehinggalah dia belajar 
bagaimana untuk membangunkan otot-otot itu dan 
menggunakannya sebaik-baiknya. Begitulah juga 
seseorang yang ingin bertaakul dengan betul perlu 
mengembangkan fakulti inteleknya dan juga mesti belajar 
seni menggunakan upaya itu sebaik-baiknya. Jika tidak, 
tenaga mentalnya akan terbazir begitu saja dan dirinya 
akan berada pada posisi yang lemah dalam sesebuah debat 
atau perbahasan apabila berhadapan dengan ahli logik 
terlatih. Sesiapa sahaja tidak akan dapat lupa gambaran 
betapa tidak seimbangnya satu pergelutan antara dua 
orang yang sama daya inteleknya tetapi salah seorangnya 

kekurangan daripada aspek logik. Konfliknya adalah sama 
seperti seorang ahli gusti yang gagah tetapi tidak terlatih 
akan helah ilmu gusti dari sudut aplikasi daya dengan cara 
tertentu pada masa dan tempat tertentu apabila 
dibandingkan dengan ahli gusti terlatih. Begitulah juga 
keadaannya dengan konflik antara gergasi berotot besar 
apabila berhadapan dengan ahli tinju berpengalaman 
dalam ‘seni manusia’ ini. Tentunya keputusan akhir telah 
jelas sejak awal lagi. Maka setiap orang tidak harus berasa 
puas tanpa ilmu seni berfikir dengan betul ini kerana jika 
tidak dia akan meletakkan dirinya dalam kecacatan yang 
berat apabila bersaing untuk suatu keberhasilan, langsung 
membenarkan pihak lain yang barangkali tidak sebagus 
mereka secara mentalnya untuk sejak awal lagi 
mempunyai kelebihan ke atas dirinya. 

Berkaitan hal ini, Jevons pernah berkata: 

Menjadi ahli logik yang baik adalah jauh lebih 
berharga daripada menjadi atlet yang baik; kerana 
logik mengajar kita bagaimana bertaakul dengan 
betul, dan penaakulan memberikan kita 
pengetahuan, dan pengetahuan seperti kata Lord 
Bacon adalah kuasa. Manusia yang juga atlet tidak 
meski sesaat pun dapat dibandingkan dengan kuda, 
harimau, atau monyet. Tetapi dengan pengetahuan, 
manusia menjinakkan kuda dan menembak harimau 
juga menjadi tinggi mengatasi monyet. Sosok yang 
paling lemah sekalipun tetapi memiliki minda yang 
paling logik akan berkuasa juga di hujungnya, kerana 
adalah mudah baginya untuk menerobos masa 
hadapan, membuat perkiraan bagi kesan sesuatu 

tindakan, mengelak kesilapan-kesilapan fatal, dan 
membuat penemuan bagi melakukan sesuatu yang 
dianggap mustahil. Jika makhluk-makhluk kecil 
seperti semut mempunyai otak yang lebih baik 
daripada manusia, mereka akan samada 
menghancurkan manusia atau 

memperhambakannya. Benar dengan menggunakan 
mata dan telinga sahaja kita akan beroleh 
pengetahuan, tetapi binatang liar juga dapat 
melakukan perkara yang sama. Apa yang 
memberikan kita kuasa ialah imu yang lebih 
mendalam, dipanggil Sains (atau Fiqh). Manusia bisa 
melihat, mendengar, dan merasa segala yang ada 
dalam lingkungan hidup mereka tanpa benar-benar 
mempelajari tabiat perkara-perkara yang dilihatnya 
itu. Tetapi taakul ini merupakan mata bagi minda, 
yang membolehkan kita melihat mengapa sesuatu 
perkara itu ada, mengetahui bila dan bagaimana 
sesuatu peristiwa itu berlaku atau tidak berlaku. Ahli 
logik berusaha untuk mempelajari secara terus 
apakah sebenarnya taakul ini yang mana 
memberikan manusia suatu kuasa. Kita semua, 
seperti yang telah saya nyatakan, pastinya bertaakul 
samada secara benar atau salah, tetapi logik adalah 
sains berfikir yang memberdayakan kita untuk 
membezakan antara taakul yang baik dan membawa 
kepada kebenaran, dan taakul yang salah yang setiap 
hari membawa manusia kepada kesilapan dan nasib 
malang. 

Dalam jilid ini kami akan bentangkan secara ringkas 
dan mudah cara-cara dan prinsip-prinsip yang benar 


13 


dalam menggunakan fakulti minda, tanpa jargon-jargon 
teknikal atau perbahasan akademik. Kita akan konsisten 
pada perbahasan prinsip-prinsip yang diasaskan oleh 
autoriti dalam aliran awal psikologi diadun bersama 
prinsip-prinsip yang dimajukan oleh autoriti terbaik dalam 
aliran Psikologi Baru. Buku ini tidak akan dijadikan seperti 
buku teks sekolah kerana tujuan utama kami ialah 
membawakan subjek yang penting ini kepada masyarakat 
umum, yang tidak berminat dengan perbincangan 
teknikal tetapi ingin memahami prinsip-prinsip kerja bagi 
Undang-undang Penaakulan. 

